Caroline Graham Hansen

**Caroline Graham Hansen** (født 1995) er en norsk fotballspiller som spiller for FC Barcelona og Norges kvinnelandslag i fotball.

Hun har gjennom en årrekke vært en av landets aller beste spillere. Graham Hansen er seriemester i tysk og spansk liga, flere ganger Champions League-vinner med Barcelona, og har mottatt Norges Fotballforbunds Gullballen tre år på rad. I 2024 ble hun rangert som verdens nest beste kvinnelige fotballspiller i den internasjonale Gullballen-utdelingen.

## Tidlig liv
Hansen er født og oppvokst i Oslo, på Tåsen. Hun er det eldste barnet til Petter Norman Hansen og Bettina Graham Hansen. Hun spilte for Lyn til hun ble 15 år, og var på laget som vant U16-klassen i Norway Cup i 2010.

## Klubbkarriere
### Lyn (–2010)
Hun innledet karrieren i Lyn Fotball. Der spilte hun med Mats Møller Dæhli fra sjuårsalderen. De var to av Norges aller største fotballtalenter på denne tiden. Hun spilte med G95-laget til Lyn i flere år, men som 14-åring fikk hun ikke lenger spille på laget.Etter hvert begynte familien Graham Hansen også å kjenne på det de oppfattet som misunnelse fra enkelte foreldre som mente hun tok opp en plass på førstelaget, som heller burde gått til en av guttene. Graham Hansen ble da hentet opp til et guttelag med spillere som var ett år eldre. Der fikk hun lite spilletid i starten, men etter hvert fikk hun ikke bare spilletid, men også starte kampene for Lyns G94-lag.

### Stabæk (2010–2013)
Som 15-åring gikk hun til Stabæk i august 2010 etter at mange av klubbene i Toppserien hadde vært ute etter underskriften hennes. Hun fikk sin første kamp samme uke, da Stabæk møtte Fotballklubben Donn 29. august. Hun var samme høst med å sikre seriegullet til Stabæk etter å ha slått Trondheims-Ørn 3-0 på hjemmebane. I den kampen kom hennes første mål i Toppserien. 

Hun ble raskt en sentral spiller i Stabæk og som 17-åring i 2012 ble hun kåret til «årets spiller» i Toppserien. Under cupfinalen 2012 fikk enda flere øynene opp for stortalentet da hun sammen med Ada Hegerberg herjet mot Røa Dynamite Girls på Åråsen stadion. De to 17-åringene storspilte, og med hat-trick fra Hegerberg samt mål og målgivende fra Graham Hansen vant Stabæk 4-0.

### Tyresö (2013)
I august 2013 signerte hun for svenske Tyresö FF. Der ble hun blant annet lagvenninne med en av verdens beste kvinnelige fotballspillere Marta. I Tyresö var hun med på å ta seg til kvartfinalen i Champions League.

### Stabæk (2014)
Etter kun fire måneder i Sverige ble det i januar 2014 kjent at hun returnerte til Stabæk. Valget ble begrunnet med at hun ville fullføre videregående ved Norges Toppidrettsgymnas før hun reiste utenlands igjen. Hun ville bo i Norge for å kunne konsentrere seg mest mulig om å få gode nok karakterer, slik at hun kunne ta en utdanning og i fremtiden ha noe å falle tilbake på, i og med at hun som kvinnelig fotballspiller ikke kunne regne med å leve av fotballen. I Stabæk fikk hun spille kamper i Toppserien og trene med klubbens herrelag i Eliteserien. Graham Hansen var fortsatt ønsket av en rekke storklubber i Europa som sto klare til å tilby henne kontrakt når hun var ferdig med utdanningen sommeren 2014.

### Wolfsburg (2014–2019)
I mai 2014 signerte hun 19 år gammel for regjerende Champions League-vinner VfL Wolfsburg i Tyskland. Mot slutten av sin første sesong ble hun diagnostisert med jumper’s knee-skade. Skaden satte henne fullstendig ut av spill fra fotballen i fem måneder. Skaden gjorde også at hun mistet VM i Canada 2015. Høsten 2016 pådro hun seg et brudd i leggbeinet. 

I 2017 vant hun sin første ligatittel med Wolfsburg før de like etterpå også tok cuptittelen etter å ha slått SC Sand og sikret ¨The double¨. I februar 2018 forlenget hun kontrakten med Wolfsburg ett år og vant den sesongen ligaen for andre år på rad. Hun bestemte seg for å ikke forlenge kontrakten etter 2019. I sin siste sesong i den tyske klubben var hun med å vinne ligaen for tredje gang, og cupen for femte gang.

### Barcelona (2019–)
I mai 2019 annonserte FC Barcelona Femení at Graham Hansen hadde signert for klubben. Hun ble med det første norske Barcelona-spiller gjennom tidene. Første ligakamp for klubben kom i 9–1 seieren over CD Tacon i serieåpningen. Hun bidro med både mål og målgivende. 

16. mai 2021 startet hun Champions League-finalen mot Chelsea i Göteborg. Barcelona vant 4-0, Graham Hansen satte selv 4-0 målet og vant dermed Champions League for første gang. 

I november 2021 ble hun tatt av førstelagstroppen etter å ha opplevd for høy puls og ubehag i brystet under kamp. Klubben kunngjorde at hun ville gjennomgå hjertediagnostiske tester, og senere at hun ville komme tilbake for å spille etter å ha gjennomgått behandling for en hjertesykdom. Testene viste at Graham Hansen hadde pådratt seg hjerteproblemer som går under navnet takyakardi. Hun gjennomgikk et vellykket inngrep i hjertet som skulle fjerne hjerteproblemene. Allerede 9. desember var hun tilbake på banen i en Champions League-kamp mot Arsenal.

## Landslagskarriere
Kun 16 år gammel ble Graham Hansen tatt ut til det norske A-landslaget i 2011. Hun fikk debuten 26. oktober i EM-kvalifiseringskampen mot Belgia, da hun kom inn for Lisa-Marie Woods etter 63 minutter.

Hun ble tatt ut i troppen til EM i Sverige 2013, der hun var med å ta sølv med Norge. 

Hun gikk glipp av VM i Canada 2015 grunnet skade, men var tilbake i en norsk mesterskapstropp til EM i Nederland 2017. Hun var også i den norske troppen under VM i Frankrike 2019, EM i England 2022 og VM i New Zealand og Australia i 2023. Spillgiganten EA rangerte henne som den tredje beste spilleren i spillet FIFA World Cup 23 rett før verdensmesterskapet.

## Privatliv
Hansen og fotballspiller Mats Møller Dæhli er barndomsvenner og har spilt sammen gjennom livet. De har også slått alarm om ungdoms helse. Hansen har vært åpen om utfordringer med den mentale helsen etter flere skader i tiden i Wolfsburg. I 2019 fortalte Hansen om hvordan hun søkte hjelp hos idrettspsykolog. 

Hansens barndomsidol var tidligere Barcelona-spiss Rivaldo.  

## Meritter
### Personlige meritter
* **Primera División MVP of the season**: 2020–21
* **[[Mesterligaen i fotball for kvinner|UEFA Women's Champions League]] Sesongens Lag**: 2019–20, 2020–21, 2023–24
* **The Best FIFA Football Awards** Nominert: 2019, 2020
* **[[Gullballen (Norge)|Gullballen]] ([[Norges Fotballforbund|NFF]])**: 2019, 2020, 2021, 2023
* **Årets spiller i Toppserien**: 2012
* '''Statoils Talentpris''': 2012

### Med [[Stabæk Fotball Kvinner|Stabæk]]
* '''Seriemester''': 2010, 2013
* '''Norgesmester''': 2011, 2012, 2013

### Med [[VfL Wolfsburg (kvinner)|VfL Wolfsburg]]
* **Bundesliga**: 2016–17, 2017–18, 2018–19
* **DFB-Pokal**: 2014–15, 2015–16, 2016–17, 2017–18, 2018–19

### Med [[FC Barcelona Femení|FC Barcelona]]
* **[[Primera División (kvinner)|Primera División]]**: 2019–20, 2020–21, 2021–22, 2022–23, 2023–24
* **Supercopa de España**: 2019–20, 2021–22, 2023–24
* **[[Mesterligaen i fotball for kvinner|UEFA Women's Champions League]]**: 2020–21, 2022–23, 2023–24
* **Copa de la Reina**: 2020, 2021
* **Copa Catalunya**: 2019

## Referanser


## Eksterne lenker
* 
*  Caroline Graham Hansen på Stabæks hjemmeside